Michaela Hrjehorjowa – projektowa wobdźěłarka w RCW
Jedyn z nadawkow Rěčneho centruma WITAJ je iniciěrowanje a přewjedźenje rěčnopedagogiskich projektow za wšě starobne skupiny. Přez dobry kontakt k zamołwitym filmoweho festiwala „Schlingel“ w Kamjenicy nasta ideja, naročne dźěćace a młodźinske filmy do hornjoserbšćiny přełožić a z lajkami synchronizować.
Mój nadawk při tym je, z wulkeho wuběra filmow tón kmany namakać, kotryž hodźi so za wjacore starobne skupiny a žiwjensku situaciju wotrosćaceje młodźiny we Łužicy. Přez casting abo wosobinske rozmołwy pytamy za rěčnikami, kotrež su po typje podobne hrajerjam w filmje. Smy nazhonili, zo wotpowěduje čłowječi hłós hustodosć charakterej a zaćuću wosoby. Přez aktiwne rozestajenje z rěču a wjeselo při dźěle namakaja rěčnicy jara wosobinski a pozitiwny poćah k rěči. Jara zajimawe za nich wězo je, zo dožiwja připódla jednotliwe kročele při nastaću noweho medija.
Dźakujemy so wšěm, kotřiž su zwólniwi a so z nami podadźa na dyrdomdej synchronizowanja.
Dźiwadłowa skupina Chrósćicy – Gabriela Lebzyna
Na naprašowanje ze stron SAEK Budyšin připrajichu 1o čłonojo serbskeje lajskeje dźiwadłoweje skupiny Chrósćicy z.t. swoje sobudźěło při synchronizowanju filma „Ruudi“. Časowje so to hodźeše, wšako běchmy runje z našej inscenaciju „Hdyž Kocor kamor ćazaše“ na kóncu. Za sobuskutkowacych bě to zdobom jedne cyle nowe wužadanje, wšako dyrbjachu so cyle na swój hłós a zwukowu techniku koncentrować a tola róle połnje wupjelnić. Koordinacija rěčnikow ležeše w rukach G. Lebzyneje.
Zo je so tute dźěło tež za našu skupinu wudaniło, dožiwichmy wšitcy na premjernym předstajenju filma. Reakcije a dźakowne připoznaće prěz młody filmowy publikum pokazachu, zo móže a dyrbi so na tutym polu dale dźěłać. Za to wostanje tež naša skupina stajnje wotewrjena.
Madlenka Šołćic – referentka synchro campa 2009
Jako „rěčna režiserka“ mějach na to dźiwać, zo su serbscy rěčnicy tak blisko kaž móžno swojim wotpowědnikam we filmje. To rěka, šulerjo projekta dyrbjachu so do zaćućow filmowych figurow zamyslić, zo móžachu runje tak rěčeć kaž woni – po wótřosći, po spěšnosći, po začuću. A to wšo dyrbješe so potom tež na wobrazy we filmje hodźeć, štož mjenuje so tež synchronosć hubow. Suma sumarum: smy wjele dźěła a wjele wjesela při nastaću synchronizowaneho filma ROBODAD měli.
szl_Latn szl_Latn szl_Latn pol_Latn szl_Latn szl_Latn bos_Latn ast_Latn szl_Latn